《忻州婴杵庙 其一》
清代·潘耒

烈士不爱生，亦不卤莽死。苟生颜面羞，徒死魂魄耻。

生死各有立，机括妙相倚。婴杵得其深，一发存赵祀。

千夫共舆瓢，不如道旁委。两人利断金，同心而殊轨。

间牒有阴阳，奇正相表里。神鬼未能窥，宵小安足拟。

赵朔亦何人，得士有如此。驱车出忻州，酹酒吊故里。

秋风正萧骚，浩歌热双耳。带兆虽中绝，巢卵岂俱毁。

藏山不可求，哀哀哭公子。

作者简介：潘耒（1646～1708）清初学者。字次耕，一字稼堂、南村，晚号止止居士，藏书室名遂初堂、大雅堂，吴江（今属江苏苏州）人，潘柽章弟。师事徐枋、顾炎武，博通经史、历算、音学。清康熙十八年，举博学鸿词，授翰林院检讨，参与纂修《明史》，主纂《食货志》，终以浮躁降职。其文颇多论学之作，也能诗。所著有《类音》、《遂初堂诗集》、《文集》、《别集》等。